《夫人孙氏挽诗》
宋代·周麟之

嫔风合冠女图中，礼法能兼郝与钟。
自许夫知黄鹄志，曾看女拜紫鸾封。
高堂把酒同婣睦，燕坐繙经乐始终。
知载管彤书盛事，只今门有婿如龙。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。